ཁོ་མོ་ཕ་ཡུལ་དང་ཁ་བྲལ་ནས་འཇར་པན་དུ་སོང་རྗེས།ལས་ཀ་དང་འཚོ་བའི་ཐོག་ལ་དཀའ་ངལ་ཧ་ཅང་མང་པོ་འཕྲད་པ་དང་།སྐད་ཀྱི་བརྡ་ཡང་མི་འཕྲོད་པས་ཕྱི་རྒྱལ་གྱི་སྐད་སློབ་སྦྱོང་བྱས་ཤིང་།རྒྱལ་ཁབ་གཉིས་ཀྱི་རིག་གནས་ཁྱད་པར་མང་པོ་ཡོད་པས་ཁོ་མོ་ཡང་དུས་ཚོད་འབོར་ཆེན་བཏང་ནས་ལུས་སྟོབས་དང་སེམས་ཤུགས་ཞུམ་པ་མེད་པར་ཕྱི་ཕྱོགས་ཀྱི་སྐད་རིགས་ལ་སློབ་སྦྱོང་བྱས་པས་སྐད་རིགས་དེ་དག་ལ་ཡང་གང་ལ་གང་འཚམས་ཀྱིས་ཤེས་རྟོགས་བྱུང་བར་མ་ཟད།འཇར་པན་དུ་ལོ་བཞིའི་རིང་ལ་འབད་འབུངས་བྱས་པར་བརྒྱུད་ཁོ་མོ་ཡང་ཕྱི་ཡི་རྒྱལ་ཁབ་ཁག་གི་རིག་གནས་ལ་ཡང་རྒྱུས་ལོན་ཅུང་ཙམ་བྱུང་བ་རེད།ཕ་ཡུལ་ནི་ཁོ་མོའི་བརྩེ་དུང་འཆང་ས་ཡིན་པར་མ་ཟད་རོལ་མོ་བློ་རིག་གི་འབྱུང་ཁུངས་ཡང་ཡིན།ཨ་རྣམ་གྱིས་རོལ་དབྱངས་ཆེད་སྦྱོང་བྱས་རྗེས་མི་རིགས་རོལ་དབྱངས་དང་དེང་རབས་དར་སྲོལ་གྱི་རོལ་དབྱངས་གཉིས་ཀྱི་བར་ལ་ཁྱད་པར་ཆེན་པོ་ཡོད་ནའང་ཁོ་མོས་བརྩོན་པའི་འདུན་པ་མ་ལྷོད་པར་གནའ་དེང་ཟུང་འབྲེལ་གྱིས་སྦྱོང་བར་བརྟེན།མི་རིགས་རོལ་དབྱངས་ལ་རྨང་གཞི་ངེས་ཅན་ཡོད་པས་དེང་རབས་དར་སྲོལ་གྱི་རོལ་དབྱངས་སྦྱོང་བ་ལའང་དཀའ་ངལ་ཆེན་མོ་མ་འཕྲད་པར་སྦྱངས་འབྲས་གཡུར་དུ་སྨིན་པ་རེད།